বরাবর তাঁর নিজের রাজনীতির ভিত্তি ‘প্রতিবাদ’। যেখানেই অন্যায় দেখেছেন, ছুটে গিয়েছেন। সে অর্থে তাঁর নিজস্ব রাজনীতির ‘ইউএসপি’ হয়েও থেকে গিয়েছেন সেই ‘প্রতিবাদী’ তিনিই।
অথচ, সেই মমতা বন্দ্যোপাধ্যায়ের শাসনকালেই রাজ্যে প্রহৃত হচ্ছেন ‘প্রতিবাদী’রা। অধিকাংশ ক্ষেত্রেই কাঠগড়ায় মমতার দল তৃণমূল!
তোলাবাজি বা জলাজমি ভরাট করে প্রোমোটারি করলে পুলিশকে ব্যবস্থা নেওয়ার ছাড়পত্র দিয়েছেন মুখ্যমন্ত্রী মমতা। কিন্তু পাড়ায় পাড়ায় তৃণমূল-আশ্রিত দুষ্কৃতী বা দলের কাউন্সিলরদের গা-জোয়ারির প্রতিবাদ করলে বিপন্ন হতে হচ্ছে যাঁদের, তাঁদের কে রক্ষা করবে! সে তিনি উত্তর ২৪ পরগনার কোনও প্রান্তের ক্ষুদ্র ব্যবসায়ী হোন বা দক্ষিণের কোনও পাড়ায় বাড়ি তৈরি করতে ইচ্ছুক। সে তিনি প্রকাশ্যে রাস্তায় মদ্যপানের প্রতিবাদ করুন বা ভেড়ি ভরাট করায় বাধা দিন। শববাহী গাড়ির চালকের দুর্ব্যবহারের প্রতিবাদ করুন বা এলাকায় সাট্টা-জুয়ার রমরমে ব্যবসার। 
শেষ দু’টি ক্ষেত্রে প্রতিবাদীদের পিটিয়ে মারা হয়েছে!
তাঁদের রক্ষা করার দায়িত্ব কেউ নেননি। নেননি মুখ্যমন্ত্রী মমতাও। যিনি নিজে ‘প্রতিবাদী’ হিসাবেই বরাবর মানুষের পাশে থেকেছেন। মুখ্যমন্ত্রী মমতা বন্দ্যোপাধ্যায়ের রাজত্বে প্রতিবাদীরাই ‘আক্রান্ত’!
মঙ্গলবার রাজ্যের আইনশৃঙ্খলা পরিস্থিতির সার্বিক উন্নতিতে পুলিশ-প্রশাসনকে দুষ্টের দমন এবং শিষ্টের পালনে ছাড়পত্র দেওয়ার পর ২৪ ঘণ্টাও কাটেনি। বুধবার রাজ্যের চার জায়গায় প্রতিবাদের ‘মাসুল’ দিয়েছেন প্রতিবাদীরা। রাজপুর-সোনারপুর এবং বিরাটিতে তোলাবাজির প্রতিবাদ করে জখম হয়েছেন দু’জন। নদিয়ায় কন্যার সম্মানহানির প্রতিবাদ করে আক্রান্ত হয়েছেন বাবা। আর বর্ধমানের কাটোয়ায় নিজের প্রাণ দিয়ে মদ্যপানের বিরোধিতার মাসুল দিয়েছেন এক মধ্যবয়সী।
মঙ্গলবার নবান্নে মুখ্যমন্ত্রী বলেছিলেন, ‘‘গুন্ডামি ঠেকানো পুলিশের কাজ। পুলিশ এই কাজটা স্ট্রিক্টলি করবে। আমি অন্যায় করলেও অ্যাকশন নেবে!’’ 
মুখ্যমন্ত্রী বলেছেন বটে। কিন্তু বাস্তব অভিজ্ঞতা তা বলছে না। রাজপুর-সোনারপুরের ঘটনায় আক্রান্ত পরিবারের দাবি সেরকমই। ঘটনাপ্রবাহ বলছে, সোনারপুর থানার নতুনদিয়াড়ার বাসিন্দা বিষ্ণুপদ হালদার তাদের একটি জমি মাপজোকের পরে পাঁচিল তুলতে চেয়েছিলেন। অভিযোগ, দেড় লক্ষ টাকা ‘তোলা’ না-দিলে পাঁচিল তুলতে দেওয়া হবে না বলে জানিয়ে দিয়েছিলেন স্থানীয় তৃণমূল কাউন্সিলর বিভাস মুখোপাধ্যায়ের অনুগামীরা। এদিন বিষ্ণুপদ জানান, মঙ্গলবার রাতে শুকদেব পুরকায়েত, সুশান্ত ঝা-সহ তৃণমূল কাউন্সিলরের অনুগামীরা তাঁর বাড়িতে চড়াও হয়ে রড, শাবল দিয়ে তাঁকে মারধর করে। তাঁকে বাঁচাতে গিয়ে জখম হন প্রতিবেশী সুশান্ত হালদার। এদিন সুশান্ত বলেছেন, ‘‘ধারাল অস্ত্র দিয়ে আমার মাথায় মারার চেষ্টা করা হয়। হাত দিয়ে ঠেকাতে গেলে কব্জিতে চোট লেগেছে। আমাকে মাটিতে ফেলে শাবল দিয়ে পেটানো হয়।’’ 
অভিযুক্ত কাউন্সিলর বিভাসের পাল্টা দাবি, ‘‘মিথ্যা এবং ভিত্তিহীন অভিযোগ। আমি একটি নাটকের পরিচালক। ঘটনার সময় সেখানেই ছিলাম। বিষ্ণুবাবুর জমির পাশে একটি মন্দির রয়েছে। মন্দির কমিটির কিছুটা জায়গা বিষ্ণুবাবুর জমির মধ্যে ঢুকে রয়েছে। তা নিয়েই ওঁদের গন্ডগোল।’’ 
তবে বিভাসের বিরুদ্ধে এই ধরনের অভিযোগ নতুন নয়। গত বছর জুন মাসে ৬০ হাজার টাকা না-দেওয়ায় নতুনদেউড়িয়ার এক চিকিৎসক দম্পতিকে মারধরের অভিযোগে নাম জড়িয়েছিল তিনি এবং তাঁর অনুগামীদের। এলাকার তৃণমূলকর্মীদের একাংশের দাবি, তোলাবাজি বন্ধে ‘সক্রিয়’ হলেই বিভাস বলে দিতেন— তাহলে দল করার দরকার নেই!
প্রসঙ্গত, পুলিশের ভূমিকা নিয়ে আক্রান্ত পরিবারের অভিযোগও ‘অস্বস্তিকর’। আক্রান্তের স্ত্রী প্রতিমা হালদার জানিয়েছেন, সোনারপুর থানায় অভিযোগ জানাতে গেলে বিষয়টি নিজেদের মধ্যে মিটিয়ে নেওয়ার পরামর্শ দিয়েছিলেন কর্তব্যরত পুলিশকর্মী! ঘটনা জানাজানির পর অবশ্য তাঁকে সুবিচারের আশ্বাস দিয়েছেন অতিরিক্ত পুলিশ সুপার।
শুধু রাজপুর-সোনারপুর নয়। কয়েক ঘণ্টার ব্যবধানে বিরাটি, নদিয়া এবং কাটোয়ায় প্রতিবাদীদের পরিণতিও একইরকম। বিরাটির ঘটনারও সূত্রপাত মঙ্গলবার রাতেই। বছরখানেক ধরে স্টেশন লাগোয়া এলাকায় তেলেভাজা-কচুরির দোকান রয়েছে সমীর দাসের। সম্প্রতি নন্দ এবং সুরঞ্জন নামে দুই ব্যক্তি তাঁর কাছে পাঁচ হাজার টাকা ‘তোলা’ চায়। অভিযুক্তেরা এলাকায় ‘দুষ্কৃতী’ হিসাবে পরিচিত। টাকা দিতে অস্বীকার করলে মঙ্গলবার সমীরকে রাস্তায় ফেলে মারধর করা হয়। এরপর তাঁকে টানতে টানতে অটোস্ট্যান্ড পর্যন্ত নিয়ে যায় দুই অভিযুক্ত। স্থানীয় বাসিন্দারা বাঁচাতে গেলে তাঁদেরও হুমকি দেওয়া হয়। হাসপাতালে চিকিৎসার পরে বাড়ি ফিরেছেন সমীর। নিমতা থানায় অভিযোগ দায়ের করা হয়েছে।
বর্ধমানের কাটোয়ায় আবার নিজের জীবন দিয়ে প্রতিবাদের মাসুল দিয়েছেন সন্তোষ দাস (৪৫)। কাটোয়ার একাইঘাট গ্রামের বাসিন্দা সন্তোষ মদ্যপানের বিরোধিতা করেছিলেন। স্থানীয় সূত্রের খবর, সেজন্য সন্তোষের গলার গামছা দিয়েই তাঁর শ্বাসরোধ করে তাঁকে খুন করেছে তিন দুষ্কৃতী। ওই ঘটনায় পুলিশ কয়েকজনকে আটক করলেও মূল অভিযুক্ত বুদ্ধদেব শিকদার পলাতক। 
নদিয়ার গাংনাপুরে মেয়ের সম্মানরক্ষা করতে গেলে বাঁশপেটা করা হয়েছে এক ব্যক্তিকে। তাঁর অভিযোগ, বাড়িতে ডেকে তাঁর মেয়ের আপত্তিজনক ছবি তোলে গৃহশিক্ষক। এরপর সেগুলি ফেসবুকে তা ছড়িয়ে দেয় সে। এর প্রতিবাদ জানাতে গৃহশিক্ষকের বাড়ি যান তিনি। এরপরেই তাঁকে বাঁশ দিয়ে পেটানো হয় বলে অভিযোগ। ঘটনার জেরে অভিযুক্ত গৃহশিক্ষক এবং তার ভাইকে গ্রেফতার করেছে পুলিশ।
এর প্রেক্ষিতেই প্রশ্ন উঠেছে, যে মমতা বন্দ্যোপাধ্যায়ের ‘ডিএনএ’তেই প্রতিবাদ, তাঁর আমলে আক্রান্ত প্রতিবাদীদের রক্ষা করবে কে!
 




কালীঘাটে তোলাবাজির নালিশ করে উল্টো বিপাকে কসবার বাসিন্দা

			মঙ্গলবার নবান্নে মুখ্যমন্ত্রী বলেছিলেন, ‘‘অভিযোগ সত্যি হলে টেক অ্যাকশন!’’ ঘোষণার কয়েক ঘণ্টার মধ্যেই তাঁর দলের উৎসাহী কয়েকজন কর্মী দলেরই এক কাউন্সিলরের বিরুদ্ধে সরাসরি মুখ্যমন্ত্রীর সচিবালয়ে ‘তোলাবাজি’র লিখিত অভিযোগ দায়ের করে এসেছেন। যে অভিযোগের সূত্রে বুধবার আবার প্রকাশ্যে এল যে, মুখ্যমন্ত্রীর বাড়িতে গিয়ে ‘তোলাবাজি’র অভিযোগ জানিয়ে ওই কাউন্সিলরেরই রোষের মুখে পড়েছেন কসবার বোসপুকুরের বাসিন্দা ডলি নস্কর। অভিযোগ, দেড় লক্ষ টাকা ‘তোলা’ দিতে না-পারায় ডলির বাড়ি তৈরির কাজ আটকে দিয়েছেন ৬৭ নম্বর ওয়ার্ডের কাউন্সিলর বিজন মুখোপাধ্যায়। 
			অর্থাৎ, কালীঘাটে নালিশ জানিয়ে এখন উল্টো বিপাকে কসবার ডলি! 
			স্থানীয় তৃণমূল নেতৃত্বের কাছে ডলি অভিযোগ করেছেন, মুখ্যমন্ত্রীর কাছে নালিশ করার জন্য তাঁকে ‘অন্যায়’ স্বীকার করার ‘ফতোয়া’ দিয়েছেন ওই কাউন্সিলর। এদিন ডলি বলেন, ‘‘এক সমাজবিরোধীকে পাঠিয়ে আমার বাড়ির কাজ বন্ধ করে দিয়েছেন! কাউন্সিলর চাইছেন, আমাকে লিখিতভাবে জানাতে হবে, আমি দিদির বাড়ি গিয়ে ভুল করেছি!’’
			বিজনের অবশ্য পাল্টা অভিযোগ, ‘‘ওই বাড়িটাই বেআইনিভাবে তৈরি হচ্ছিল। আমি সেটা আটকাতে গিয়েছি বলে আমার নামে অভিযোগ করে দিয়েছে! আমি কারও কাছ থেকে তোলা চাইনি। কিন্তু আমি তো কাউকে অভিযোগ করা থেকে আটকাতে পারব না! আমি কোনও দোষ করে থাকলে পুরসভা শাস্তি দেবে।’’ তবে স্থানীয় তৃণমূলকর্মীদের একাংশের দাবি, বিজনের বিরুদ্ধে ‘তোলাবাজি’র অভিযোগ রয়েছে। সেই মর্মেই মঙ্গলবার নবান্নে বিজনের বিরুদ্ধে লিখিত অভিযোগ করে এসেছেন সোনা অধিকারী, সন্তোষ শর্মার মতো ৬৭ নম্বর ওয়ার্ডের কয়েকজন তৃণমূলকর্মী। 
			এদিন সোনা বলেন, ‘‘কসবার বোসপুকুর রোডের বাসিন্দা ডলি তাঁর পরিবার নিয়ে বর্তমানে সত্যেন বোস নগর কলোনিতে বসবাস করেন। সেখানে তাঁর একটি দেড় কাঠা জমি রয়েছে। সেই জমিটিতে তিনি একটি বাড়ি করছেন। কয়েক সপ্তাহ আগে স্থানীয় কাউন্সিলরের লোকজন তাঁর বাড়ির প্রোমোটারের কাছ থেকে দেড় লক্ষ টাকা দাবি করে। কিন্তু ডলি সেই দাবি মানতে অস্বীকার করেন। তারপর আর কাজে হাত দিতে পারেননি তিনি।’’ সোনা আরও বলছেন, ‘‘প্রতিকার চেয়ে ১৫ দিন আগে তিনি মুখ্যমন্ত্রীর কালীঘাটের বাড়িতে গিয়েছিলেন। তিনি গিয়েছিলেন সরাসরি বিজনের বিরুদ্ধে অভিযোগ জানাতেই। ঘটনাচক্রে, সেখানে তখন হাজির ছিলেন বিজন নিজেও। তিনি ডলিকে কালীঘাটে দেখে ফেলেন। পরদিন বিজন এক সমাজবিরোধীকে পাঠিয়ে ডলির বাড়ির কাজ বন্ধ করে দেন। ডলিকে জানান, দিদির বাড়িতে যাওয়া ডলির অন্যায় হয়েছিল! ওই বিষয়ে লিখিতভাবে ক্ষমা না-চাইলে বাড়ির কাজ শুরু করতে দেওয়া হবে না বলেও ফতোয়া জারি করেছিলেন কাউন্সিলর।’’ 
			স্থানীয় সূত্রের খবর, এরপরেই অসহায় ডলি স্থানীয় তৃণমূলনেতাদের বিষয়টি জানান। তৃণমূলনেতারা তাঁকে পুলিশ এবং এলাকার বিধায়ক তথা বিপর্যয় মোকাবিলা দফতরের মন্ত্রী জাভেদ খানের সঙ্গে পরামর্শ করার কথা বলেন। সেইমতো ডলি পুলিশ এবং জাভেদের কাছে প্রতিকারের জন্য গিয়েছিলেন। এদিন জাভেদকে ফোনে পাওয়া যায়নি। তবে তৃণমূল সূত্রের খবর, মঙ্গলবার মুখ্যমন্ত্রীর সচিবালয়ের পাশাপাশি জাভেদের কাছেও বিজনের বিরুদ্ধে একটি লিখিত অভিযোগ জমা দেওয়া হয়েছে।
			‘তোলাবাজি’ ছাড়াও পুকুর বুজিয়ে বাড়ি করার অসাধু প্রোমোটার চক্রের সঙ্গে যুক্ত থাকার অভিযোগ উঠেছে বিজনের বিরুদ্ধে। এলাকার তৃণমূলকর্মী সোনার কথায়, ‘‘কসবায় অন্তত ১৩-১৪টি পুকুর বুজিয়ে বাড়ি করা হয়েছে। সবক’টি ঘটনাতেই কাউন্সিলরের হাত রয়েছে। গত ২৮ ফেব্রুয়ারি মুখ্যমন্ত্রীর সচিবালয়ে এই বিষয়ে অভিযোগ      করা হয়েছিল।’’ 
			তবে বিজনের বক্তব্য, ‘‘কসবায় বেআইনিভাবে ১৯টি পুকুর বোজানো হচ্ছে। তার তালিকা আমিই পুরসভাকে দিয়েছি। আমি বেআইনি পুকুর বোজানোর সঙ্গে যুক্ত থাকলে কি নিজে পুকুর বোজানোর বিরুদ্ধে পুরসভাকে লিখতাম? আমার পরিকল্পনা ছিল, পুকুর বোজানো বন্ধ করব। তারপর বেআইনি বাড়ি বন্ধের কাজে হাত লাগাব। কিন্তু তার আগেই এসব অভিযোগ উঠে গেল!’’ 
			তবে কসবার ওই ঘটনায় তৃণমূলের অন্তর্দ্বন্দ্ব রয়েছে কি না, তা-ও খতিয়ে দেখা হবে বলে দলীয় সূত্রের খবর। কারণ, হুঁশিয়ারির পাশাপাশিই মুখ্যমন্ত্রী বলেছিলেন, ‘‘অনেকেই এলাকার গোলমাল তৃণমূলের নামে দিয়ে দিচ্ছে!’’ ফলে ডলি নস্করের ভবিতব্য কী হবে, তা এখনও স্পষ্ট নয়!